Apr 04,2015
Mr. ఫ‌ర్ ఫెక్ట్ మ‌న ఆర్ బీ ఐ గ‌వ‌ర్న‌ర్
          'రానున్న రోజుల్లో ప్రపంచ ఆర్థిక వ్యవస్థ మందగమనంలోకి జారిపోనుందని ఆయన చేసిన హెచ్చరికలను మేము అలక్ష్యం చేశాం.. ఆయన మాటలను అప్పుడే పట్టించుకొని తగిన చర్యలు తీసుకొని ఉంటే ప్రపంచ ఆర్థిక వ్యవస్థకు ఈ దుస్థితి వచ్చేది కాదు. రఘురామ్‌ రాజన్‌ మాట వినక మేము నిజంగా తప్పు చేశాం.'
-క్రిష్టిన్‌ లగార్డ్‌, అంతర్జాతీ ద్రవ్యనిధి సంస్థ (ఐఎంఎఫ్‌) అధినేత్రి.
              'రఘురామ్‌ రాజన్‌ ఆర్‌బీఐ గవర్నర్‌ పదవికి సరైన వ్యక్తి (ఫర్‌ఫెక్ట్‌).. ఆయన మిస్టర్‌ పర్‌ఫెక్ట్‌.. ఆయన రెండు నెలలకు ఒకమారు నన్ను కలుస్తారు. అప్పుడు ఎంత క్లిష్టమైన ఆర్థిక అంశాన్ని అయినా రెండు మూడు స్లైడ్‌లలో క్లుప్తంగా వివరిస్తాడు. అంతే ఆ క్లిష్టమైన విషయం కూడా నాకు ఇట్టే అర్థమవుతుంది.. ఆయన ఒక మంచి టీచర్‌.' - ప్రధాని నరేంద్ర మోడీ.
                 రఘురామ్‌ రాజన్‌.. ఇటు దేశీయంగానూ అటు అంతర్జాతీయంగానూ అందరి దృష్టిని ఆకర్షిస్తున్న ఆర్థికవేత్త. అతను తీసుకునే నిర్ణయాలుగానీ ఆయన ఆలోచన తీరు గానీ ముందుగా ఎవ్వరికీ అంతపట్టవు.. కొందరు అవి అర్థంకాక మొదట విమర్శలకు దిగానా.. అయన విధానాలు ఇచ్చే ఫలితాలను చూసి ప్రశంసించని వారుడరంటే అతిశయోక్తి లేదు. అది 2007లో ఆర్థిక
                 మాంద్యం విషయం ముందుగా వెల్లడించడంగానీ.. భారత ద్రవ్యోల్బణానికి కళ్లెం వేసే అంశంలో గానీ రాజన్‌ వేసే ప్రతి అడుగులోను ఒక విశిష్టత కనిపిస్తుంది. అందుకే దేశ ప్రధాని మోడీ వంటి మహ నేత కూడా ఆయనను మిస్టర్‌ పర్‌ఫెక్ట్‌గా అభివర్ణించారు.. అప్పట్లో రాజన్‌ మాటను పెడచెవిన పెట్టాము అందుకే అనుభవిస్తున్నామంటూ ఐఎంఎఫ్‌ ఆధినేత్రి పశ్చాతాపం వెనక కూడా రాజన్‌ కున్న విశిష్ట మేథస్సు, ఆయన పడే కఠోర శ్రమ ఇట్టే తెలిసిపోతుంది.
సుగుణాల హారం..
                ప్రపంచం గర్వించదగ్గ ఆర్థికవేత్తగా పేరున్న రాజన్‌ మోముపై ఎప్పుడు చిరునవ్వే కనిపిస్తుంది.. చెలాకీగా ఉంటూ అందరినీ కలుపుకుపోయే వ్యక్తిత్వం.. ఎవ్వరికీ అంతుపట్టని ముందు చూపు.. పనిలో కార్యదక్షత..
                 ఎంతటి విషయాన్నైనా ఇట్టే ఆకలింపు చేసుకునే గుణం.. సంక్లిఫ్టమైన విషయాలను కూడా సులువుగా అర్థచేసుకొనేతత్వం.. మన ఆర్‌బీఐ గవర్నర్‌ రాజన్‌ సొంతం. తన కార్యాలయంలోని ప్రతి చిన్న ఉద్యోగిని కూడా ఆయన పేరుతో పలకరిస్తూ ముందుకు వెళతాడు. ఎవ్వరినీ నొప్పించేతత్వం కాదు. పని ఒత్తిడి అయితే అయన మోములో అస్సలు కనిపించదంటున్నారు ఆయన సహ ఉద్యోగులు అందుకే ఆయన ఒక మంచి మనిషిగా మిస్టర్‌ పర్‌ఫెక్ట్‌. ఆర్థిక అంశాలపై ఉన్న మంచి పట్టు.. అనుకున్న విషయాన్ని ముక్కు సూటిగా ఇతరులను నొప్పించకుండా చెప్పేయడం.. ఏ పని చేసినా దాని వెనక అపారమైన విశ్లేషణ జరిపి నిర్ణయం తీసుకోవడం రాజన్‌కు ఉన్న మరిన్ని విశేష లక్షణాలు. ఎంఐటీ సోలన్‌ స్కూల్‌ ఆఫ్‌ మేనేజ్‌మెంట్‌ నుంచి ఆయన బ్యాంకింగ్‌ మేనేజ్‌మెంట్‌లో డాక్టరేట్‌ పూర్తి చేశారు. అందుకు రాజన్‌ చదువు విషయంలో మిస్టర్‌ పర్‌ఫెక్ట్‌. ఇక్కడే ఆయన దృష్టి ఇంజినీరింగ్‌ నుంచి ఆర్థిక అంశాల వైపు మళ్లింది.. అంతే ఆయన ప్రపంచ ఆర్థిక విధానాలను గురించి తెలుసుకోవడం వాటిని విశ్లేషించడం మొదలు పెట్టారు. వ్యాసాలు రాశారు. ఆర్థికవేత్తలు సలహాలను ఇవ్వడం వారితో తన భావాలను పంచుకోవడం చేశారు.
మంచి విశ్లేషకుడు, కార్యదక్షకుడు..
                పిహెచ్‌డీ పూర్తి చేసిన తరువాత రాజన్‌ షికాగోలోని బూత్‌ స్కూల్‌ ఆఫ్‌ బిజినెస్‌లో అధ్యాపకుడిగా చేరారు. ఆర్థిక అంశాలపై విశేషమైన విశ్లేషణలు జరిపారు. 2003-2007 మధ్య కాలంలో ఆయన ఐఎంఎఫ్‌లో ప్రధాన ఎకనమిస్ట్‌గా సేవలందించారు. ఈ సమయంలోనే ఆయన ప్రపంచం భవిష్యత్తులో ఎదుర్కోనున్న మాంద్యం ఛాయల గురించి హెచ్చరించారు. పలు పుస్తకాలను, ఆర్టికల్స్‌ను రాశారు.
                 సరళీకరణ, ప్రపంచీకరణను సైద్దాంతికంగా పూర్తిగా బలపరిచి రాజన్‌ని అమెరికా ఫైనాన్స్‌ ఆసోసియేషన్‌ అధ్యక్షుడిగా ఏన్నుకున్నారు. ఈ సమయంలోనే ఆయనను పలు ఆవార్డులు వరించాయి. రాజన్‌ ప్రతిభను గుర్తించిన అప్పటి ప్రధాని డాక్టర్‌ మన్మోహన్‌ సింగ్‌ 2008లో ఆయనను గౌరవ ఆర్థిక సలహాదారుగా నియమించుకున్నారు. అనంతరం భారత ఆర్థికశాఖకు ప్రధాన సలహాదారుగా పలు సంస్కరణలను ప్రతిపాదించారు. 2012-13 కాలంలో ఆయన భారత ఆర్థిక సర్వేను కూడా సమర్థంగా రూపొందించారు. రాజన్‌ కార్యదక్షతను గుర్తించిన ప్రభుత్వం ఆ తరువాత బాధ్యతాయుతమైన ఆర్‌బీఐ బాధ్యతలను ఆయన బుజస్కంధాలపై పెట్టింది. 2013లో రాజన్‌ ఆర్‌బీఐ 23వ గవర్నర్‌గా బాధ్యతలను స్వీకరించారు. 2016లో క్రిష్టిన్‌ లెగార్డ్‌ తరువాత రఘురామ్‌ రాజనే ప్రతిష్టాత్మకమైన ఐఎంఎఫ్‌ అధినేత బాధ్యతలు చేపట్టే అవకాశాలుపుష్కలంగా ఉన్నాయి.
ఇంజినీర్‌ నుంచి ఆర్థికవేత్తగా..
                ఆర్‌బీఐ 23వ గవర్నర్‌గా దేశానికి సేవలు అందిస్తున్న రఘరామ్‌ రాజన్‌ పూర్తి పేరు రాఘురామ గోవింద రాజన్‌. 1963 ఫిబ్రవరి 3న మధ్యప్రదేశ్‌లోని భూపాల్‌లో జన్మించారు. వీరి పూర్వికులది తమిశనాడు. రఘురామ్‌ రాజన్‌ తండ్రి భారత ఇంటెలీజెన్స్‌ ఎజెన్సీలో సీనియర్‌ అధికారి. 'ఇండియన్‌ ఇన్‌స్టిట్యూట్‌ ఆఫ్‌ టెక్నాలజీ' (ఐఐటీ-ఢిల్లీ)లో, ఎలక్ట్రికల్‌ ఇంజినీరింగ్‌ చేశారు. ఐఐఎం- అహ్మదాబాద్‌లో వ్యాపార నిర్వహణ అంశంలో పోస్ట్‌గ్యాడ్యుయేట్‌ డిప్లమా చేశారు. ఐఐటీ-ఢిల్లీలోనూ.. ఇటు ఐఐఎం-అహ్మదాబాద్‌లోనూ ఆయన గోల్డ్‌మెడలిస్టుగా నిలిచారు.
కుటుంబమంటే ప్రాణం
               రాజన్‌ తన వృత్తి జీవితంతో పాటు తన కుటుంబానికి కూడా అంతే ప్రాధాన్యతనిస్తారు. తనతో పాటు ఐఐఎంలో చదివిన రాధికా పూరిని ఆయన పెళ్లి చేసుకున్నారు మిస్టర్‌ పర్‌ఫెక్ట్‌.రాధిక ప్రస్తుతం షికాగోలోని న్యాయశాస్త్ర అధ్యాపకురాలిగా పని చేస్తున్నారు. రాజన్‌కు ఒక కూతురు ఒక అబ్బాయి ఉన్నారు. వీలు దొరికనప్పుడాల్లా ఈయన వీరితో గడిపేందుకు ఇష్టపడుతారు.శాఖాహారం.. టెన్నిస్‌ ఇష్టం: ఆర్‌బీఐ గవర్నర్‌ రాజన్‌ పూర్తిగా శాఖాహారి. ఈయనకు టెన్నిస్‌, స్క్వాష్‌ అడటమంటే ఇష్టం దీనితో పాటు విరివిగా మారథాన్‌లలో పాల్గొంటుంటారు. తను అనుకున్న పనిని తనదైన స్టైల్‌లో పూర్తిచేసి రాణిస్తాడు కనుకే మన ఆర్‌బీఐ గవర్నర్‌ మిస్టర్‌ పర్‌ఫెక్ట్‌గా అందరి మన్ననలను పొందుతున్నారు.-నవతెలంగాణ, వాణిజ్య విభాగం
మీ స్నేహితులకు రికమెండ్ చెయ్యండి